Imtella' Diċembru 6, 2021 - Aġġornata 6 Ta' Diċembru, 2021 6:21pm Fuq medda ta' tliet snin il-Gvern ser jgħaddi sitt miljuni u seba mitt elf ewro lill-privat biex jipprovdi firxa ta' servizzi lill-persuni b'diżabbiltà u lill-qraba tagħhom. Il-Ministru għall-Inklużjoni Julia Farrugia Portelli qalet li 50 sodda ser ikunu riservati biex jingħata servizz ta' respite kemm fit-tul u anke għal żmien qasir. Dan ser isir permezz ta' ftehim bejn l-Aġenzija Support u l-Ħila Homes Limited. Biex il-persuni b'diżabbilità u l-qraba tagħhom jingħataw opportunità li jkollhom kwalità tal-ħajja għolja, il-Gvern permezz tal-Aġenzija Sapport iffirma ftehim ma' Ħila Homes Limited biex jingħata servizz ta' respite lill-qraba ta' persuni b'dizabbiltà ħalli jingħataw żmien ta' mistrieħ u anke jitħejja programm individwali għal kull persuna b'diżabbiltà. Id-Direttur Eżekuttiv ta' Ħila Homes Limited Janet Silvio qalet li għal kull individwu jitħejja programm fosthom anke ta' taħrig u terapija. "Kulħadd għandu l-pjan tiegħu personalizzat, jiġifieri aħna ma nimxux bħal jigi u rrelevanti x'ikun hemm, aħna ngħaqqduhom fi gruppi f'etajiet differenti skont il-bżonnijiet u dak li jħobbu jagħmlu biex ikunu jistgħu jingħataw l-aħjar esperjenza mhux biss jiġu minħabba l-familjari biex jistrieħu iżda l-persuna b'diżabbilità tkun qed tieħu esperjenza pożittiva", qalet Silvio. Il-Kap Eżekuttiv tal-Aġenzija Sapport Ruth Sciberras spjegat li l-professjonisti tal-Aġenzija jagħmlu l-verifiki meħtieġa biex is-servizz li jingħata jkun tal-ogħla kwalità. "Il-verifiki jsiru mill-professjonisti tagħna fsothom is-social workers li jagħmlu assessment qabel persuna tidħol għal dan is-servizz u importanti ħafna li aħna nkomplu nsegwu lil dawn il-persuni biex naraw li jkollhom servizz individwalizzat u pjan ta' azzjoni li jkun tajjeb għalihom", qalet Sciberras. Il-Ministru għall-Inklużjoni Julia Farrugia Portelli qalet li fuq medda ta' tliet snin il-Gvern ser jgħaddi €6.7 miljun lill-privat biex dan jipprovdi firxa ta' servizz lill-qraba u lill-persuni b'diżabbilità. Hija spjegat li 50 sodda ser jinżammu biex jingħata servizz ta' respite, 24 minnhom għall-programm ta' residenza fit-tul filwaqt li 26 għal zmien iqsar. Spjegat li dan is-servizz jagħti mistrieħ lill-qraba tal-persuni b'diżabbilità "Il-persuni b'diżabilita u l-qraba tagħhom jingħata ċ-ċans li jkollhom ftit żmien fejn huma jerġgħu jiksbu dik l-enerġija li jkollhom bzonn – allura dan il-kunċett ta' respite huwa importanti biex ikollna soċjetà inklussiva fejn il-persuni b'diżabbiltà jkollhom dak is-set up li jitgħallmu ħiliet għall-ħajja indipendenti imma wkoll għal care givers li jieħdu dak ir-respite li jkollhom bzonn", qalet il-Ministru Farrugia. Il-Ministru Julia Farrugia Portelli qalet li f'dan il-ftehim il-Gvern ser jonfoq €648,000 aktar mill-ftehim preċedenti u anke se jżid is-sodod b'ħamsa.